Toomas Talts

Toomas Talts (sündinud 2. aprillil 1978 Tallinnas) on eesti IT-ettevõtja ja langevarjur. Ta on lõpetanud 1996. aastal Tallinna Prantsuse Lütseumi ning informaatika alal 2010. aastal Tallinna Tehnikaülikooli (magistritöö "Smart home and smart grid value adding IT-architecture") ja 2015. aastal Tampere Tehnikaülikooli (doktoritöö "Electronic media as a medium for participatory democracy"). 2010. aastal asutas Toomas Talts koos kolme endise Swedbanki töötajaga tarkvaraarendusettevõtte Codeborne ning on selle tegevjuht ja juhatuse liige. Ettevõttes on 2024. aasta I kvartali seisuga 50 töötajat, 2023. aasta maksustatav käive oli 6 miljonit eurot. Ta on üks 2013. aastal loodud Codeborne'i tarkvarakooli asutajaid ja koolitajaid. Aastatel 2014–2017 kuulus ta Ettevõtluse Arendamise Sihtasutuse nõukokku (sh oli nõukogu aseesimees) ja 2017–2023 aktsiaseltsi Levira nõukokku (sh 2017–2020 oli nõukogu esimees). Augustist 2023 on ta aktsiaseltsi Eesti Post (Omniva kontserni) nõukogu liige. Varem on Toomas Talts töötanud Swedbanki IT-osakonnas ja AS-i Regio infosüsteemide osakonna juhatajana. Esimese langevarjuhüppe sooritas ta 1998. aastal, osaledes Eesti Langevarjuklubis IAD algkursusel. Tema teisel hüppel avanesid korraga nii põhi- kui ka varuvari ning ta maandus maandumisraja betoonkattele vigastusteta. Sellest hüppest pärineb ka tema langevarjuri hüüdnimi "Ekstremist". 23. juulil 2010 plaanis Talts tavatut maandumist Pärnu jões liikuvale kaatrile, kuid katse ebaõnnestus ja kaatri asemel maandus ta Reiu silla lähedal kaatri kõrvale vette. 2011. aastal osales ta seni kehtiva Eesti freeflying head down'i rekordi püstitamisel koos Jaanus Tikka, Siim Käba ja Kristjan Lajaga. 2012. aastal korraldas ta mitu Tallinna Teletorni BASE Boogie üritust ning pani aluse traditsioonile, et Tallinna teletorni aastapäeva tähistatakse selle ekstreemspordiala maailmameistrivõistluste karikasarja etapiga. Hüpatakse teletorni vaateplatvormilt. 2018. aasta alguseks oli ta sooritanud rohkem kui 2100 langevarjuhüpet, mille hulgas oli mitukümmend BASE-hüpet ja hulk tandemhüppeid tandemmeistrina. 2009. aastal oli tal tandemhüppe reisijaks Kihnu Virve, 2010. aastal Urmas Paet. Talts tegutseb Eesti Langevarjuklubis (Skydive Estonia) tandemiinstruktorina ka 2024. aasta seisuga, tema hüppestaaž on üle 2400 hüppe. 2010. aastal tegi Mihkel Soe BASE-hüppamisest dokumentaalfilmi "Eesti lood: 3, 2, 1 – ilus hüpe", mille peategelane on Toomas Talts. Filmi keskmes on Taltsi osalemine samal aastal Norras Eikesdalenis kaljult hüpatud BASE-hüppes 53-way (53 hüppaja samaaegne hüpe), mis toona oli maailmarekord. Filmis on tähtsal kohal ka tema Soomes Lahtis Raadio- ja Televisioonimuuseumi (:fi) mastist tehtud hüpe, mis oli väidetavalt üks esimesi legaalseid BASE-hüppeid Soomes. Eesti Langevarjuklubi ja Sõjaväe Langevarjuklubi koostöös on alates millenniumivahetusest välja antud Soome ja USA õppematerjalide alusel koostatud "Langevarjuri aabitsat", millest aeg-ajalt antakse välja uusi, täiendatud versioone. Toomas Talts on alates 2002. aastast üks peamisi selle käsiraamatu toimetajaid ja täiendajaid. 2017. aastal saavutas Toomas Talts Kalevi Jahtklubi jahi Reval Cafe Sailing Team meeskonna liikmena avamerepurjetamise ORC-klassi Euroopa meistrivõistlustel Poolas C-klassis harrastajate arvestuses pronksmedali. 2021. aasta Muhu väina regatil saavutas ta ORC I grupis Credit24 Sailingu meeskonna koosseisus kolmanda koha. Ka 2021. aasta avamerepurjetamise maailmameistrivõistlustel tuli Credit24 Sailingu meeskond C-klassis harrastajate arvestuses kolmandale kohale. Aastatel 2003–2006 oli ta reedeti, kui saade läks eetrisse ETV Tartu stuudiost, Eesti Televisiooni saate "Terevisioon" kaassaatejuht. Toomas Talts kuulus aastatel 2004–2012 Eesti Reformierakonda. Toomas Taltsi tutvustus LinkedInis. Vaadatud 02.08.2024. Unikaalse töökorraldusega tarkvaraarendusfirma Codeborne otsib oma meeskonda võimekaid arendajad Geenius.ee, 13.09.2021. "Codeborne OÜ". teatmik.ee. Teatmik.ee. Codeborne OÜ Vaadatud 02.08.2024. Piret Reiljan. Tänavalt programmeerijaks. Äripäev, 24.04.2014. Raul Mee. "Fotod: EASi uus algus". Äripäev. "EASi nõukogu sai uued liikmed". Äripäev. AS Levira E-Äriregistris. Vaadatud 03.08.2024. Juhatus ja nõukogu Omniva koduleht. Vaadatud 29.08.2024. Aktsiaselts Eesti Post E-Äriregistris. Vaadatud 29.08.2024. Kuidas suurendada firmade ekspordipotentsiaali? Äripäev, 09.03.2007. Lk 31. Toomas Talts (Regio). Arendused tarneprojektides Postimees Majandus, 03.09.2012. Anniki Leppik. "Langevarjur maandus Pärnu jõkke". Pärnu Postimees. Kaljuvee, Ardo. "Eesti langevarjurite eriline hetk 3000 meetri kõrgusel". Eesti Päevaleht, nr. 155, lk 6, 08.07.2011. BASE-hüppajad vallutasid Tallinna teletorni ERR Menu, 10.07.2013. Base Jump Boogie Tallinna Teletorni koduleht. Vaadatud 03.08.2024. Silvia Paluoja. "Kihnu Virve pea kohal avanes langevari". Pärnu Postimees. Postimees. "Välisminister Urmas Paet sooritas elu esimese langevarjuhüppe". Postimees. Instruktorid Eesti Langevarjuklubi koduleht. Vaadatud 29.08.2024. ERR. "Eesti lood: 3, 2, 1 – Ilus hüpe". ERR Arhiiv. "Langevarjuri aabitsa" täiskirje andmebaasis Ester. Vaadatud 29.08.2024. Piret Salmistu. "Kalevi Jahtklubis tänati sel suvel Eestile hulgaliselt au ja kuulsust toonud Eesti purjetajaid". Postimees. Muhu Väina regati parimad on pärjatud ERR 19.07.2021. Eesti jaht Matilda 4 on avamerepurjetamise maailmameister ERR Sport, 16.08.2021. ERR. ""Terevisioon" tähistab otse-eetris 15. sünnipäeva". Postimees. "Galerii: «Terevisiooni» saatejuhid on vahetunud pidevalt". Postimees Elu24. Toomas Talts E-Äriregistris. Vaadatud 29.08.2024. Codeborne OÜ koduleht Liigand, Jaana. “Langevarjurist IT-juht liinil Tallinn-Tartu”, Director (2005) nr 7, september, lk 32–34